《宜陵道中》
清代·杜漺

理枻风雨伺，一榻百愁寄。行役苦留连，坚忍独嘘泪。

乱去十余年，生聚尚童稚。修垣成芜丛，稻畦变邮置。

况乃海东头，官盐属有司。煮盐烧烟青，蝇利翅可聚。

三岁潮不至，倏来何赑屃。直捣范公堤，还卤不毛地。

河鱼等烹鲜，田蟹亦骨醉。筑堡备潮汐，古人劳远意。

大蛇趋其颠，昂颅待人饲。临窟气欲腥，攀崖指已坠。

死水与死蛇，梃刃理勿二。天地莽嗟吁，鬼神纷憔悴。

上河颇有秋，翼翼禾垂穗。淫淫冻雨缠，秋阳何时晒。

昔称全盛日，东南反者濞。隋屠玄感后，攻战互终始。

繁华不在野，灾异恒满志。荒疫踵干戈，谅复关人事。

把酒问苍冥，涕泗忽淹鼻。

作者简介：（1622—1685）清山东滨州人，字子濂，号湄村。顺治四年进士。任直隶真定推官，屡决大狱。官至河南参政，兼理驿传盐法。行保甲，剔盐弊，尤以除溺女淹丧锢婢等事为善政。家世工书，至漺尤遒媚。有《湄村全集》、《湄村吟》等。